To ud af tre unge bruger adblocker

Reklameindustrien på internettet kan se frem til endnu større problemer, da de unge i stor stil tilvælger adblocker-tjenester, viser ny rapport.

Det ser skidt ud for fremtiden for reklamefinasieret indhold på internettet. En ny rapport fra USA viser, at 2 ud af 3 unge benytter sig af en adblocker-tjeneste for at undgå forstyrrende reklamer og beskytte deres privatliv, skriver den amerikanske blog, Scribblers.

Undersøgelsen er foretaget blandt 2.700 i alderen 18-24 år, og de unge afviger betragteligt fra den øvrige amerikanske befolkning, hvor det blot er 15 procent, der benytter sig af adblocker.

Ifølge rapporten af det blevet en ”veletableret social norm” at beskytte sig mod internettets omfattende reklamemaskine.

Grunden til den omfattende brug af adblocker er, at det forstyrrer brugeroplevelsen på internettet, angiver respondenterne. 43 procent af de adspurgte svarer, at den primære årsag til at de bruger adblocker er for at undgå påtrængende reklamer, mens 21 procent gør det, fordi reklamerne gør deres internetfærden langsommere. Kun 17 procent peger på deres privacy som hovedforklaring.